Twee gevonnis vir moord op Sedgefield-bejaarde | Maroela Media
Die 76-jarige Peter Henson van Sedgefield in die Wes-Kaap se moordenaars gaan lank agter tralies deurbring.
Henri Molligan en John McCombi is Donderdag – presies twee jaar ná die moord – in die rondgaande hof op Knysna gevonnis nadat hulle vroeër vandeesweek op aanklag van moord en roof met verswarende omstandighede skuldig bevind is.
Molligan is lewenslank tronk toe gestuur vir die moord op Henson en 'n verdere 15 jaar tronkstraf opgelê vir die aanklag van roof met verswarende omstandighede.
McCombi is op sy beurt tot 25 jaar tronkstraf gevonnis vir die moord en 'n verdere tien jaar vir die aanklag van roof met verswarende omstandighede.
Eric Ntabazalila, woordvoerder van die Nasionale Vervolgingsgesag (NVG), sê van die vonnisse sal gelyklopend uitgedien word.
McCombi is dus tot effektief 30 jaar tronkstraf gevonnis.
Sers. Xolani Petros, die ondersoekbeampte in die saak, en adv. Evadne Kortje, die staatsaanklaer. (Foto: SAPD)
McCombi en Molligan is wel vroeër vandeesweek vrygespreek op 'n klag van huisbraak met die doel om te roof en te moor.
'n Lid van die gemeenskap het die betrokke aand Henson se hond alleen in die straat sien rondloop. Hy het onraad vermoed en na Henson se huis gegaan om ondersoek in te stel. Dit is toe dat hy Henson se liggaam op die vloer aangetref het.
Maroela Media het vroeër berig McCombi en Molligan het in die hof getuig dat hulle toegang tot Henson se huis verkry en hom oorval, gewurg en vasgebind het. Hulle is daarna met onder meer 'n DStv-dekodeerder, 'n mes en 'n persoonlike dagboek van Henson vort.
Ntabazalila sê die NVG verwelkom die vonnis.
Hulle moes beide 10 x lewenslank gekry het. na 'n jaar loop hul weer op straat en dan vind dieselfde plaas. Doodstraf sal teruggebring moet word om hiredie bosekringloop te kniehalter.
Ai kan die doodstraf maar nie weer inkom.. Die sinnelose moorde raak dan nou ń gewoonte. Mens is dan nou nie eens in jou eie huis veilig nie.